Euroopan parlamentin päätöslauselma, joka sisältää huomautukset päätökseen vastuuvapaudesta komissiolle kuudennen, seitsemännen ja kahdeksannen Euroopan kehitysrahaston varainhoidosta varainhoitovuonna 2001



Virallinen lehti nro L 148 , 16/06/2003 s. 0003 - 0012

Virallinen lehti nro 064 E , 12/03/2004 s. 0116 - 0123



Euroopan parlamentin päätöslauselma, joka sisältää huomautukset päätökseen vastuuvapaudesta komissiolle kuudennen, seitsemännen ja kahdeksannen Euroopan kehitysrahaston varainhoidosta varainhoitovuonna 2001 EUROOPAN PARLAMENTTI, joka ottaa huomioon kuudennen, seitsemännen ja kahdeksannen Euroopan kehitysrahaston taseet ja tulostilit varainhoitovuodelta 2001 (KOM(2002) 211 - C5-0190/2002), ottaa huomioon tilintarkastustuomioistuimen vuotta 2001 koskevan vuosikertomuksen kuudenteen, seitsemänteen ja kahdeksanteen Euroopan kehitysrahastoon liittyvistä toimista ja toimielinten vastaukset (C5-0539/2002(1), ottaa huomioon tilintarkastustuomioistuimen esittämän tarkastuslausuman Euroopan kehitysrahastoista (C5-0539/2002), ottaa huomioon komission vuotta 2001 koskevan vuosikertomuksen neuvostolle ja Euroopan parlamentille EY:n kehitysyhteistyöpolitiikasta ja ulkoisen avun täytäntöönpanosta (KOM(2002) 490 - C5-0607/2002), ottaa huomioon 1. maaliskuuta 2001 antamansa päätöslauselman komission tiedonannosta neuvostolle ja Euroopan parlamentille Euroopan yhteisön kehitysyhteistyöpolitiikasta(2), ottaa huomioon yhteistyötoimisto EuropeAidin vuotuisen toimintakertomuksen 2001, ottaa huomioon komission selvityksen kuudennen, seitsemännen ja kahdeksannen Euroopan kehitysrahaston rahoituksesta 2001 (KOM(2002) 726 - C5-0003/2003), ottaa huomioon neuvoston 7. maaliskuuta 2003 antamat suositukset vastuuvapauden myöntämisestä komissiolle Euroopan kehitysrahastojen toimenpiteiden toteuttamisesta varainhoitovuonna 2001 (C5-0091/2003, C5-0092/2003, C5-0093/2003), ottaa huomioon neuvostossa kokoontuneiden jäsenvaltioiden hallitusten edustajien välillä 20. joulukuuta 1995 tehdyn, neljännen AKT-EY-yleissopimuksen toisen rahoituspöytäkirjan mukaista yhteisön tukien rahoitusta ja hoitoa koskevan sisäisen sopimuksen 33 artiklan(3), ottaa huomioon 16. kesäkuuta 1998 annetun, neljänteen AKT-EY-yleissopimukseen perustuvaan kehitysrahoitusyhteistyöhön sovellettavan varainhoitoasetuksen 74 artiklan(4), ottaa huomioon työjärjestyksen 93 artiklan ja 93 a artiklan kolmannen luetelmakohdan sekä liitteen V, ottaa huomioon talousarvion valvontavaliokunnan mietinnön ja kehitysyhteistyövaliokunnan lausunnon (A5-0072/2003), A. ottaa huomioon, että nykyinen komissio astui virkaan syyskuussa 1999, EY:n kehitysyhteistyöpolitiikan uudistus käynnistettiin marraskuussa 2000 ja EY:n ulkoisen avun hallinnon uudistus käynnistettiin toukokuussa 2000, B. ottaa huomioon, että yhteisön kehitysyhteistyöpolitiikan tärkein tavoite on köyhyyden vähentäminen ja sitä kautta sen lopullinen poistaminen(5) ja että EU ja kaikki jäsenvaltiot ovat puoltaneet vuosituhannen vaihteen kehitystavoitteita, joiden tulostavoitteet liittyvät yleensä koulutukseen ja terveydenhoitoon, C. ottaa huomioon, että köyhyyden vähentäminen ja ihmisoikeuksien edistäminen edellyttävät todellista osallistuvaa demokratiaa ja vastuullista korruptoitumatonta hallintoa, D. ottaa huomioon, että uudistuksen jälkeen yhteisön kehitysyhteistyöpolitiikan uusia strategioita ovat olleet kansallinen omistajuus, talousarvioon annettava tuki, moniin rahoittajiin nojaava lähestymistapa ja kaikkia rahoittajia koskevat maakohtaiset indikaattorit, E. ottaa huomioon, että tämän myötä kunkin rahoittajan antaman tuen näkyvyys pienenee ja oma erillisluonne heikkenee, kukin rahoittaja on osa laajempaa yhteistä projektia eikä tuen vaikutuksia voi enää laskea jonkin yksittäisen rahoittajan hyväksi, F. ottaa huomioon, että tämän uuden lähestymistavan ei saa antaa haitata eurooppalaisten veronmaksajien mahdollisuuksia saada asianmukaista ja tyydyttävää tietoa, jonka perusteella on mahdollista arvioida, onko EKR:n varoja käytetty vaikuttavuutta, taloudellisuutta ja tehokkuutta koskevien kansainvälisten julkishallinnon standardien mukaisesti suhteessa saavutettuihin tuloksiin ja ottaen huomioon muun muassa näiden menojen korvaava vaikutus, G. ottaa huomioon, että EY:n kehitysyhteistyöpolitiikan uudistus ei vaikuta komission vastuuseen toteuttaa ja hallinnoida tätä politiikkaa ja tehdä tarkastuksia, jotka ovat tarpeen sen arvioimiseksi, onko sille uskottuja yhteisön varoja käytetty asianmukaisesti, H. ottaa huomioon erittäin hitaan täytäntöönpanovauhdin ja toteaa, että varainhoitovuonna 2001 alkoi kuudennen, seitsemännen ja kahdeksannen Euroopan kehitysrahaston voimassaoloajan 16., 11. ja 4. vuosi ja että niitä toteutetaan edelleen, I. ottaa huomioon, että osa vajaakäytön syistä johtuu seikoista, joista komissio ei ole vastuussa, mikä ei kuitenkaan vapauta komissiota siitä, että sen pitäisi nopeasti lisätä ponnistelujaan menettelyjen ja hallinnon yksinkertaistamiseksi siten, että rahat voidaan nopeammin maksaa lopullisille vastaanottajille, Omistajuus 1. huomauttaa, että koska rahoittajien ja kehitysmaiden välisen suhteen uudistaminen on ollut tarpeen, on kehitetty "omistajuuden" käsite, jonka pitäisi asettaa kehitysmaat (ja kaikki sidosryhmät) etusijalle kehitysprosessissa; kehottaa komissiota seuraavassa EY:n kehitysyhteistyöpolitiikkaa koskevassa vuosikertomuksessaan määrittelemään rajat, joiden puitteissa avunsaajamaat voivat tulkita tätä käsitettä, ja tutkimaan, vaikuttaako se kielteisesti Euroopan unionin ensisijaisiin painopisteisiin kehitysyhteistyöpolitiikassa; 2. pyytää komissiota antamaan seuraavassa EY:n kehitysyhteistyöpolitiikkaa koskevassa vuosikertomuksessaan tietoja kansanedustuslaitosten, kansalaisyhteiskuntaa edustavien järjestöjen ja vähemmistöjen osuudesta maiden kehitysyhteistyöpolitiikan laadinnassa (mukaan lukien ne kehitysmaat, joilla on ollut ongelmia hallintotavan ja hallintokapasiteetin kanssa) ja pyrkimään siihen, että eri osapuolten kuuleminen on todellista, niin että voidaan oikeasti puhua kansallisesta omistajuudesta; Talousarvioon annettava tuki 3. panee merkille, että makrotaloudellisen talousarviotuen maksamisesta on tullut osa yhteisön taloudellista ja teknistä yhteistyötä AKT-maiden kanssa, että yhteisö on vuodesta 1992 lähtien maksanut talousarviotukea yhteensä noin 2604 miljoonaa euroa (KOM(2002) 490, 4.5.7.1. kohta) ja että vuonna 2001 käytettiin 270 miljoonaa euroa AKT-maiden makrotaloudelliseen tukemiseen (KOM(2002) 490, 2.5.3. kohta); 4. panee merkille lähestymistavan, jossa tuen määrä on suoraan yhteydessä maan suorituskykyyn sosiaalialalla ja julkisessa varainhoidossa, jota seurataan suorituskykyä mittaavien indikaattorien avulla ja keskustelemalla hallituksen kanssa intensiivisesti sen asettamien tavoitteiden saavuttamisesta, ja jossa on periaatteena, että tavoitteiden saavuttaminen varmistaa täysimääräisen rahoituksen, kun taas epäonnistuminen tavoitteiden saavuttamisessa vähentää rahoituksen määrää; 5. pyytää komissiota tiedottamaan Euroopan parlamentin asiasta vastaavalle valiokunnalle säännöllisesti tuloksista, joita talousarviotuella on saavutettu sosiaalisen kehityksen alalla; 6. pitää valitettavana, ettei EY:n kehitysyhteistyöpolitiikkaa ja ulkoisen avun täytäntöönpanoa koskevassa vuosikertomuksessa anneta täydellisiä tietoja siitä, milloin ja missä olosuhteissa talousarviotuki on aiheellinen väline; 7. pitää mainittuja indikaattoreita - makrotalouden hoitaminen vakaalla ja kestävällä tavalla, varovainen vero- ja finanssipolitiikka, vakaan makrotalouspolitiikan ylläpitäminen (KOM(2002) 490, 2.5.3. kohta) - liian yleisinä ja pyytää komissiota seuraavassa EY:n kehitysyhteistyöpolitiikkaa koskevassa vuosikertomuksessaan ilmoittamaan parlamentille yksityiskohtaiset tiedot niistä edellytyksistä ja olosuhteista, joiden täyttyessä on varmuus siitä, että talousarviotuki on aiheellinen väline; Julkinen varainhoito 8. panee merkille, että EKR:n talousarviotukea valvotaan kansallisten, siis ei EKR:n, valvontamenettelyjen mukaisesti AKT-valtioissa(6) ja että se on siis samojen riskien alainen kuin kansallisin varoin rahoitetut menot; 9. huomauttaa, että talousarviotuki poikkeaa tässä suhteessa hankkeille myönnettävistä tuista, jotka pannaan täytäntöön jokaisen rahoittajan erityismenettelyjen mukaisesti; 10. panee merkille, että painopisteen siirtyminen erityisestä hankkeille myönnettävästä tuesta ohjelmien talousarviotukeen merkitsee sitä, että avoin ja tehokas julkisten varojen hoito kehitysmaissa saa keskeisen aseman kehitysyhteistyöstrategioissa, jotta on varmaa, että varoja käytetään tarkoitetulla tavalla; 11. odottaa, että samalla, kun talousarviotuen käyttöä lisätään, komissio seuraa tarkasti julkisen varainhoidon laatua avunsaajamaissa; 12. kehottaa komissiota turvautumaan talousarviotukeen mahdollisimman vähän siihen asti, kunnes sillä on todisteet, että avunsaajamaiden julkinen varainhoito on tasolla, jolla talousarviotukeen liittyvät riskit ovat huomattavasti pienentyneet; 13. pyytää komissiota julkaisemaan seuraavassa EY:n kehitysyhteistyöpolitiikkaa koskevassa vuosikertomuksessaan suuntaviivat, joiden mukaan voidaan arvioida, miten kukin asianomaisista maista on edistynyt julkisen varainhoidon alalla, sekä suorituskykyä mittaavat indikaattorit, joilla voidaan mitata onnistumista näiden suuntaviivojen noudattamisessa; 14. on tietoinen siitä, että julkisen varainhoidon kehittäminen on monimutkaisuutensa vuoksi aikaavievää, ja pyytää komissiota korostamaan neuvotteluissaan avunsaajamaiden viranomaisten kanssa, että vastuuvapauden myöntäjä pitää äärimmäisen tärkeänä, että uudistukset, joilla pyritään varmistamaan talousarvion moitteeton toteutus, etenevät huomattavasti avunsaajamaissa; Alakohtaiset ohjelmat ja moneen rahoittajaan nojaava lähestymistapa 15. panee merkille, että alakohtaisille ohjelmille yhdessä muiden rahoittajien myöntämän rahoituksen yhteydessä annettu kehitysapu aiheuttaa valvontaan ja seurantaan liittyviä erityisongelmia, joihin komission on puututtava niin kauan kuin edellä mainitusta uudistuksesta ei ole saatu mainittavia tuloksia; 16. katsoo, että komission - yhdessä muiden rahoittajien ja avunsaajamaan kanssa ennen kuin mitään tukea on annettu - olisi; - vahvistettava mitattavissa olevat indikaattorit, joilla tutkitaan edistymistä suhteessa tavoitteisiin, ja määritettävä pysyvä ja luotettava perustaso; - hankittava riittävät takeet siitä, että suunniteltu ohjelma vastaa Euroopan unionin kehitysyhteistyön tavoitteita; - varmistettava, että monenvälisten järjestöjen käyttämät rahoituksen raportointijärjestelmät vastaavat Euroopan tilintarkastustuomioistuimen asettamia standardeja ja että tilit toimitetaan ajoissa; 17. katsoo, että komission, jonka poliittisella ja rahoituksellisella vastuulla on yli 10 prosenttia maailman virallisesta kehitysavusta, olisi asemansa turvin varmistettava asianmukaisten raportointi-, tilinpito- ja tilintarkastusjärjestelmien käyttö; 18. korostaa, että komission olisi myös valvottava ja seurattava monenvälisen järjestön toimittamia tilejä, seurattava aiheellisia tarkastuskertomuksia ja ilmoitettava Euroopan tilintarkastustuomioistuimelle ja vastuuvapauden myöntäjälle tuloksista; 19. kehottaa komissiota seuraavassa EY:n kehitysyhteistyöpolitiikkaa koskevassa vuosikertomuksessaan esittämään erillisessä jaksossa, mitä tilintarkastuskertomuksia se on vastaanottanut monenvälisiltä tukijoilta, mitä johtopäätöksiä ja suosituksia nämä kertomukset ovat sisältäneet, onko komissio noudattanut näitä johtopäätöksiä ja suosituksia, sekä tekemään selkoa yhteistyöstä ja koordinoinnista kansainvälisten tukijoiden kanssa; 20. korostaa erityisesti sen varmistamista, että Euroopan tilintarkastustuomioistuimelle annetaan mahdollisuus tutustua kaikkiin asiakirjoihin (mukaan lukien kansalliset sisäisen tarkastuksen raportit) ja käydä paikalla tekemässä tarkastuksia ja näin valvoa Euroopan unionin myöntämän tuen käyttöä; AKT-maiden ylimpien tilintarkastuslaitosten osallistuminen EKR:n tilien tarkastamiseen 21. on vakuuttunut, että julkisen varainhoidon laadulla on äärimmäisen suuri vaikutus siihen, kuinka tehokkaasti varat saadaan otettua käyttöön ja käytettyä, ja uskoo vakaasti, että asiassa päästään eteenpäin tukemalla vahvojen, tehokkaiden ja itsenäisten ylimpien tilintarkastuslaitosten perustamista avunsaajamaihin; 22. katsoo, että antamalla näille laitoksille osavastuu EKR:jen toteutuksesta saadaan vahvistettua täytäntöönpanoviranomaisten - julkishallinnon yksiköiden - suorituskykyä ja kehitettyä demokraattisia käytäntöjä; 23. pyytää komissiota analysoimaan avunsaajamaiden ylimpien tilintarkastuslaitosten kokoonpanoa, itsenäisyyttä ja tehokkuutta ja käyttämään analyysin tuloksia yhtenä päänäkökohtana, jonka perusteella tulevaa kehitysapua olisi arvioitava; 24. pyytää komissiota seuraavassa EY:n kehitysyhteistyöpolitiikkaa koskevassa vuosikertomuksessaan esittämään erillisessä jaksossa, miten se aikoo ottaa ylimmät tilintarkastuslaitokset mukaan tilintarkastusprosessiin, ja esittämään tätä koskevan ohjelman ja aikataulun; Täydentävyys - yksipuolinen vastuu? 25. panee merkille, että neuvosto on monesti korostanut, kuinka tärkeässä asemassa maakohtaiset strategia-asiakirjat ovat, kun pyritään lisäämään yhteisön ja jäsenvaltioiden kehitysavun täydentävyyttä; 26. panee merkille, että komissio on tehnyt lähetystöjen päälliköiden keskuudessa selvityksen tämän alan koordinoinnista jäsenvaltioiden kanssa(7); on huolestunut siitä, että jäsenvaltioiden tietous komission tukiohjelmista on hyvin vähäinen ja että komission osallisuus jäsenvaltioiden kahdenvälisen avun suunnittelussa rajoittuu pelkkään tiedottamiseen, minkä vuoksi jäsenvaltioiden tukiohjelmat eivät ole riittävän hyvin koordinoituja Euroopan unionin kehitysyhteistyöpolitiikan painopisteiden kanssa eivätkä täydennä niitä tyydyttävällä tavalla; 27. pyytää neuvostoa miettimään, onko noin 50 hallintokomitean käyttäminen aiheellinen tapa varmistaa, että EY:n apu täydentää paremmin jäsenvaltioiden myöntämää apua; katsoo, että neuvoston olisi keskityttävä strategioihin eikä sen pitäisi osallistua komission hoitamaan yksittäisten hankkeiden mikrotason hallinnointiin; 28. kehottaa komissiota esittämään parlamentille 1. kesäkuuta 2003 mennessä tyhjentävät ja yksityiskohtaiset tiedot näiden hallintokomiteoiden aiheuttamista kuluista ja esittämään ehdotuksia, jotka koskevat tämän alan järkeistämistä; Yhteistyötoimiston EuropeAidin vuotuinen toimintakertomus 29. panee merkille, että pääjohtaja vahvistaa saaneensa kohtuullisen varmuuden siitä, että käyttöön otetut valvontamenettelyt antavat tarvittavat takeet tilien perustana olevien toimien laillisuudesta ja asianmukaisuudesta(8); katsoo, että tämä lausunto on vaikeasti sovitettavissa yhteen sen kanssa, että ulkoista tarkastusta on viipymättä tehostettava huomattavasti(9); haluaisi saada selkeät tiedot tämän huomautuksen vaikutuksista ulkoisen tarkastuksen tehostamiseen; 30. katsoo, että vaikka ulkoisen tarkastuksen vahvistamisen tarvetta koskevaa toteamusta ei ole esitetty virallisena varaumana - eikä sisällytetty lausumassa lueteltuihin "huomautuksiin" vaan mainittu vain vuotuisen toimintakertomuksen yleisessä osassa - se kuitenkin antaa epäillä pääjohtajan myönteisen lausuman paikkansapitävyyttä; 31. pitää valitettavana, että lausumassa itsessään ei ole määritelty, mitä "kohtuullinen varmuus" tarkoittaa, ja pyytää komissiota erittelemään tämän käsitteen operationaalisen laajuuden, eli kuinka monta toimea on tutkittava, ja sen operationaalisen syvyyden, eli millaisin testein kyseisiä toimia on tutkittava, ja sisällyttämään lausumiin muiden käytettyjen avainkäsitteiden määritelmät; 32. katsoo, että pääjohtajien toimintakertomukset ovat tärkeä osa komission varainhoidon uudistusta, mutta epäilee sellaisen lausuman hyödyllisyyttä, joka sisältää merkittäviä varaumia; 33. panee merkille, että menettelytapoja ja ohjausta tarkistetaan ja tehostetaan vuoden 2002 vuosikertomusten laatimista varten(10); odottaa sellaisia parannuksia, jotka vaikuttavat myönteisesti pääjohtajan lausumaan ja lisäävät sen luotettavuutta asioiden todellisen tilan kuvaajana; 34. panee merkille, että AidCo järjesti 46 tarkistuksen suorittamisen vuonna 2001; kehottaa tilintarkastustuomioistuinta analysoimaan näitä tarkastuksia ja esittämään analyysin tulokset vastuuvapauden myöntäjälle; Ulkoisen avun hallinnon uudistaminen 35. pitää myönteisenä, että ulkosuhteita hoitavien yksiköiden uudistuksen yhteydessä maantieteellinen sirpaloituminen ei ole lisääntynyt; katsoo, että kehitysavun tehokas toimittaminen edellyttää hallintomallia, jossa lähetystöillä on vahva asema ja keskusyksikkö puolestaan seuraa varainhoitoa tehokkaasti ja edustaa vahvaa laaja-alaista asiantuntemusta; 36. ei ole vakuuttunut siitä, että toteutettu uudistus vastaa täysin tätä mallia, koska ulkosuhteissa vastuu jakautuu kuuden ulkosuhteita hoitavan yksikön kesken; katsoo, että yhteisön avun hallinnointi voisi tehostua, jos toimintaa järkeistettäisiin edelleen; 37. pahoittelee, että ulkoisen avun hallinnon todellisen organisaatiorakenteen arviointia ei ole toteutettu suunnitellulla tavalla; odottaa komission tulevaisuudessa noudattavan omia suunnitelmiaan ja kehottaa komissiota tiedottamaan parlamentille tämän arvioinnin tuloksista 1. kesäkuuta 2003 mennessä; Tarkastuslausuma ja sen merkitys 38. katsoo, että nykyinen tarkastuslausuma, joka annetaan tilintarkastuksen jälkeen menojen laillisuudesta ja asianmukaisuudesta mutta joka ei koske menojen lopputulosta, ei vielä anna mahdollisuutta tehdä kokonaisarviota komission työstä, vaan sen lisäksi tarvitaan vielä tarkastuksia, joiden avulla arvioidaan rahalle saatu vastine, eli kuinka hyvin toimintalinjojen tavoitteet on saavutettu; 39. uskoo erityisesti, että toimintaperiaatteita ja hallintoa koskevien menetelmien muutosten on heijastuttava tilintarkastajien työssä ja että talousarviotuki sekä moneen rahoittajaan nojaava lähestymistapa edellyttävät vastaavasti tuloslähtöistä seurantaprosessia, jossa mitataan tukea saaneella alalla saavutettuja tuloksia; 40. panee merkille, että tilintarkastustuomioistuin ei tehnyt tarkastuksia paikalla avunsaajamaissa käytettävissä olevien henkilöresurssien ja varojen rajallisuuden vuoksi(11); 41. kehottaa budjettivallan käyttäjää ottamaan huomioon, että tilintarkastustuomioistuimen on toimitettava vastuuvapauden myöntäjälle tämän tarvitsemat tiedot; Tilien luotettavuus 42. pyytää komissiota julkistamaan makrotaloudellisen tuen täytäntöönpanoasteen; pitää komission vastausta (20 kohta) epätyydyttävänä ja pyytää avoimia, tarkkoja ja täydellisiä tietoja tästä tukityypistä; Tilien perustana olevien toimien laillisuus ja asianmukaisuus 43. on huolestunut tuloksista, joita tilintarkastustuomioistuin sai analysoidessaan EKR:oon liittyviä komission sisäisen valvonnan rakenteita ja seurantamenetelmiä (23-31 kohta); 44. kiinnittää huomiota todettuihin puutteisiin ja tilintarkastustuomioistuimen päätelmään, jonka mukaan "nykyisten tarkastusjärjestelyiden perusteella ei pystytä vielä takaamaan, että yhteisön rahoitustoimet tarkistetaan riittävällä ja yhdenmukaisella tavalla" (30 kohta); 45. panee merkille, että komissio on kaiken kaikkiaan samaa mieltä tilintarkastustuomioistuimen havainnoista; on tietoinen siitä, että uudistuksia tehdään parhaillaan ja että tilintarkastustuomioistuin odottaa parannuksia; kehottaa komissiota - arvostelun huomioon ottaen - ponnistelemaan vakavasti ennen seuraavaa vastuuvapausmenettelyä saadakseen parannettua sisäisen valvonnan järjestelmiä tuntuvasti; 46. odottaa, että komissio välittää parlamentin asiasta vastaavalle valiokunnalle kaikki tarvittavat asiakirjat (sitä mukaa kuin ne valmistuvat, eikä vasta vuoden lopussa) täydellisten ja tyydyttävien tietojen saamiseksi aikaansaaduista parannuksista ja/tai prosessin aikana vastaan tulleista ongelmista; 47. muistuttaa komissiota, että sillä on toimeenpanevana elimenä vastuu antaa vastuuvapauden myöntäjälle etukäteen kaikki vastuuvapauspäätöksen kannalta aiheelliset tiedot (täydellisyysperiaate); 48. kehottaa toimivaltaista valiokuntaa seuraavan vuoden vastuuvapausmenettelyn alussa pyytämään komissiota muodollisesti toimittamaan luettelon kaikista hallussaan olevista asiakirjoista ja kirjeistä, jotka liittyvät toimivaltaisen valiokunnan yksilöimiin ja tutkimuksen kohteena oleviin aiheisiin (asiakirjojen esittämismenettely); Hallinnon hajauttaminen ja tarkastukset 49. toistaa kannattavansa hajauttamisprosessia ja toteaa komission vähimmäisvaatimuksena olevan, että kussakin lähetystössä on vähintään yksi koulutettu rahoitukseen ja sopimuksiin erikoistunut virkamies, mutta katsoo, että tämä parantaa vain osittain EKR:n varainhoitoa, koska monet rakenteellisista ongelmista koskevat nimenomaan Brysselissä sijaitsevaa AidCo-keskusyksikköä, jossa ne on myös ratkaistava; 50. pyytää komissiota antamaan tosiasialliset ja täsmälliset tiedot 1. heinäkuuta 2003 mennessä tarkastuspolitiikastaan hallinnon hajauttamisen yhteydessä ja erityisesti seuraavista seikoista: - kehitysapuohjelmiin sisältyvät riskit ja niiden eliminointi; - yleinen valvontaympäristö (organisaatio, vastuunjako, henkilöresurssit, tilivelvollisuus) ja erityisesti koulutetun rahoitukseen ja sopimuksiin erikoistuneen virkamiehen asema lähetystön päällikköön, muihin hallintovirkamiehiin ja keskusyksikköön nähden; katsoo, että tilintarkastuksesta vastaavien virkamiesten ei pidä kuulua tulojen ja menojen hyväksyjien alaisuuteen; - välittäjiin, muihin rahoittajiin ja avunsaajamaihin sovellettavat valvontamekanismit sekä näiden itsensä soveltamat valvontamekanismit; - miten ja kuinka paljon (jos ollenkaan) keskusyksikön on valvottava lähetystön suorittamaa valvontaa hajautetussa hallintojärjestelmässä; katsoo, että keskusyksikön (sisäinen tilintarkastusyksikkö ja pääosasto AidCo) olisi tiiviisti valvottava lähetystöjen tilintarkastuksia ja tilintarkastusjärjestelmiä; 51. kehottaa komissiota toteuttamaan hajauttamisen yhteydessä tapahtuvan lähetystöjen vahvistamisen siten, että huomioon otetaan myös henkilöstön erikoistuminen sosiaalisen kehityksen, terveydenhoidon ja koulutuksen alalla, joka muodostaa yhteisön tuen perustavoitteen; 52. on tyytymätön siihen, ettei komissio ole vahvistanut menettelyjä, joiden tarkoituksena on varmistaa tarkastettavien hankkeiden objektiivinen valinta, koska nykyinen järjestelmä on liian riippuvainen lähetystön päällikön harkintavallasta(12); 53. kehottaa komissiota varmistamaan, että keskusyksikkö seuraa, koordinoi ja valvoo tilintarkastuksia, jotta voidaan varmistaa, että tarkastusten tulokset otetaan huomioon, että tarkastuksissa käytetyt menetelmät ovat vertailukelpoisia ja soveliaita ja että tarkastusten ja tilintarkastusten tulokset koordinoidaan muiden tukijoiden kanssa; Ihmisoikeudet 54. on huolestunut siitä, että vuonna 2001 tehtyjen arvioiden perusteella ilmeni, että "toimia on edelleen jatkettava, jotta ihmisoikeudet saadaan vakiinnutettua komission jokaista tasoa yhdistäväksi tekijäksi, jolla on yhteinen tarkoitus ja yhteinen politiikka kaikissa yhteistyöhankkeissa ja ulkoisissa suhteissa," (KOM(2002) 490, 7.3.1 kohta) ja että komission on pystyttävä määrittelemään paremmin ihmisoikeuksien, demokratian ja hyvän hallintotavan rajat ja varmistettava, että ulkosuhteiden pääosaston ja yhteistyötoimisto EuropeAidin ihmisoikeusyksiköiden roolit ymmärretään entistä paremmin(13); 55. pyytää komissiota antamaan 1. kesäkuuta 2003 mennessä täydelliset tiedot ongelman luonteesta ja laajuudesta ja toimista, joihin on jo ryhdytty tai lähiaikoina ryhdytään todettujen puutteiden korjaamiseksi, ja luomaan pidemmällä aikavälillä tarvittava organisaatiorakenne ilmoitettujen horisontaalisten tavoitteiden (ihmisoikeudet, miesten ja naisten tasa-arvo, ympäristö ja konfliktinesto) toteuttamista varten; 56. kehottaa komissiota erityisesti toimittamaan 1. kesäkuuta 2003 mennessä tiedot siitä, millä perusteilla tuki voidaan jäädyttää ihmisoikeusrikkomuksien vuoksi ja kuinka usein näin on tapahtunut; 57. tunnustaa, ettei ole helppoa määritellä tämän alan yhteistyötä koskevia indikaattoreita, ja kehottaa komissiota lisäämään ponnistelujaan sellaisten kriteerien ja viitearvojen määrittämiseksi, joiden avulla toiminnan tulosta voidaan arvioida paremmin; EKR:n ottaminen talousarvioon 58. pitää valitettavana, että Euroopan kehitysrahastojen ottaminen talousarvioon ei ole edennyt millään lailla, vaikka sitä on toistuvasti pyydetty; palauttaa mieleen kantansa, jonka se ilmaisi päätöslauselmassaan 17. joulukuuta 2002 ehdotuksesta neuvoston asetukseksi yhdeksänteen Euroopan kehitysrahastoon sovellettavasta varainhoitoasetuksesta(14); 59. on huolestunut tilintarkastustuomioistuimen(15) mainitsemista lukuisista haitoista, jotka johtuvat siitä, että kaikilla EKR:illa on eri varainhoitoasetus; panee merkille edut, joita komission esittämästä yksinkertaistamisesta olisi, mutta katsoo, että voimassa olevien oikeudellisten kehysten neuvotteleminen uudelleen AKT-maiden kanssa ei ole varteenotettava vaihtoehto; toistaa näkemyksensä, että EKR:n ottaminen talousarvioon lisäisi huomattavasti myönnetyn avun vaikuttavuutta ja parantaisi sen hallintoa; 60. panee merkille, että 10. EKR:n valmistelut aloitetaan jo vuonna 2004 ja että niihin osallistuvat myös uudet jäsenvaltiot, ja katsoo, että laajentuminen on jäsenvaltioille oivallinen tilaisuus päästä sopimukseen vaikuttavan ja johdonmukaisen Euroopan unionin kehitysyhteistyöpolitiikan tulevasta rahoittamisesta samojen talousarvioperiaatteiden mukaisesti, joita sovelletaan muuhun yhteisön ulkopuolelle suuntautuvaan toimintaan; 61. odottaa saavansa komission lupaaman tiedonannon EKR:n ottamisesta talousarvioon aiheutuvista vaikutuksista vuoden 2003 puoliväliin mennessä; 62. on samaa mieltä tilintarkastustuomioistuimen kanssa, joka totesi, että hallinnointivastuun jakaminen yhteisön ja AKT-maiden kesken ei saa missään tapauksessa merkitä sitä, että komissio vapautuu omasta vastuustaan, joka koskee sen käyttöön asetettujen varojen taloudellista, tehokasta, vaikuttavaa, lainmukaista ja asianmukaista käyttöä. Komission on muun muassa pystyttävä perimään tosiasiallisesti takaisin jäsenvaltioiden viranomaisille tai lopullisille tuen saajille turhaan maksetut määrät(16); Muita seikkoja 63. kehottaa komissiota varmistamaan, että Lomén sopimuksessa EIP:n lainoille asetettua enimmäiskorkokantaa noudatetaan, ja esittämään mahdollisimman pian perustelut sille, miksi tämä raja on mahdollisesti ylitetty; 64. on tyytyväinen siihen, että komissio on ensi kerran esittänyt EU:n kehitysyhteistyöpolitiikkaa koskevan vuosikertomuksen; kehottaa komissiota noudattamaan tiukempaa toimituksellista linjaa, kun tämä erittäin hyödyllinen asiakirja julkaistaan seuraavan kerran; 65. panee merkille, että komissio on esittänyt yleiset alakohtaiset maksusitoumukset vuodelta 2001 sosiaalialan infrastruktuurille vuonna 2002 käyttöön otetun 35 prosentin vertailuarvon perusteella, vaikka sitä ei sovellettu vielä vuonna 2001; antaa kuitenkin arvoa komission pyrkimyksille tämän vertailuarvon saavuttamiseksi, vaikka täytäntöönpanoa AKT-maissa olisikin parannettava; korostaa, että 35 prosenttia on kohdennettava "pääasiassa" koulutukseen ja terveydenhuoltoon, joiden yleinen taso vuonna 2001 oli erityisen kehno, ja kehottaa parantamaan huomattavasti näitä aloja tulevina vuosina; 66. antaa komissiolle tunnustusta siitä, että se tuotti OECD-DAC:n mukaiset luotettavat alakohtaista jakautumista koskevat tilastot ja että se toteutti yhteisön ulkopuolisiin maihin suunnattua yhteisön apua hallinnoivan toimialan tietojärjestelmän, jolla varmistetaan alakohtaisten tietojen korkea taso tulevaisuudessa; pitää myönteisenä päätöstä vastaavien innovaatioiden ottamisesta käyttöön tilintarkastusten ja puitesopimusten suhteen; 67. korostaa, että raportoinnin luotettavuus on tärkeää siirryttäessä tulosperustaiseen kehitysyhteistyöpolitiikkaan, mutta huomauttaa, että työtä on vielä jäljellä; pitää myönteisenä komission toimintaa vuosituhannen vaihteen kehitystavoitteiden saavuttamisen raportointia koskevien menettelytapojen suhteen; panee merkille, että komissio on luvannut kertoa tulostavoitteita ja suoritusindikaattoreita koskevista yksityiskohdista heinäkuussa 2003; kehottaa komissiota jatkamaan parlamentille tiedottamista ja sen kuulemista prosessin kaikissa vaiheissa; 68. ilmaisee huolestumisensa edustustojen rahoitusalan ammattitaidosta erityisesti koska tilintarkastustoiminnassa keskitytään tulevaisuudessa edustustoihin; kehottaa komissiota panemaan viipymättä täytäntöön perusteellisia ja tehokkaita koulutusohjelmia etenkin tilintarkastusten alalla; 69. suhtautuu varautuneesti siihen, että budjettitukia on yhä yleisemmin käytetty kehityspolitiikan välineenä ennen kuin muiden lahjoittajien kanssa tehtävät julkista varainhoitoa koskevat työt on saatettu loppuun edunsaajamaissa; ilmaisee erityisen huolensa lahjoittajayhteisön kehitysmaiden hallituksille asettamista päällekkäisistä ilmoitusvaatimuksista; kehottaa lahjoittajia nopeasti yhdenmukaistamaan toimiaan tällä alalla ja varmistamaan moitteettoman varainhoidon ennen tällaisten ohjelmien hyväksymistä; 70. tähdentää, että budjettirahoituksella toteutettavien toimien laatua on seurattava, ja ilmaisee huolestumisensa siitä, että vapautuvien resurssien vapaa siirrettävyys (fungibiliteetti) rajoittaa varojen seurattavuutta ja siten vaikeuttaa tulosten osoittamista tietyn lahjoittajan ansioksi. (1) EYVL C 295, 28.11.2002, s. 289. (2) EYVL C 277, 1.10.2001, s. 130. (3) EYVL L 156, 29.5.1998, s. 108. (4) EYVL L 191, 7.7.1998, s. 53. (5) Euroopan yhteisön kehitysyhteistyöpolitiikka, 2304. kerran kokoontuneen kehitysyhteistyöneuvoston päätelmät 10. marraskuuta 2000. (6) Tilintarkastustuomioistuimen erityiskertomus 5/2001, 40 kohta (EYVL C 257, 14.9.2001, s. 1). (7) Komission vastaukset talousarvion valvontavaliokunnan kyselyyn, joka koski vastuuvapautta EKR:n varainhoidosta vuonna 2001, liite 9, s. 124 (PE 315.845). (8) Tilintarkastustuomioistuimen kertomus yleiseen talousarvioon liittyvistä toimista ja toimielinten vastaukset (2001), 9.77 kohta (EYVL C 295, 28.11.2002, s. 1) ja yhteistyötoimisto AuropeAidin vuotuinen toimintakertomus 2001, s. 27. (9) Tilintarkastustuomioistuimen kertomus yleiseen talousarvioon liittyvistä toimista ja toimielinten vastaukset (2001), 9.87 kohta ja yhteistyötoimisto AuropeAidin vuotuinen toimintakertomus 2001, s. 20. (10) Tilintarkastustuomioistuimen kertomus yleiseen talousarvioon liittyvistä toimista ja toimielinten vastaukset (2001), komission vastaukset, 9.53-9.54 kohta. (11) Tilintarkastustuomioistuimen vuotta 2001 koskeva vuosikertomus kuudenteen, seitsemänteen ja kahdeksanteen Euroopan kehitysrahastoon liittyvistä toimista ja toimielinten vastaukset, tarkastuslausuma, kohta IV (EYVL C 295, 28.11.2002, s. 289). (12) Komission vastaukset talousarvion valvontavaliokunnan kyselyyn, joka koski vastuuvapautta EKR:n varainhoidosta vuonna 2001, liite 6, s. 107 (PE 315.845). (13) Annual Evaluation Review 2001, 17.2.1 kohta, osoitteessa http://europa.eu.int/comm/ budget/evaluation/pdf/ review2001_en pdf (23.12.2002). (14) P5_TA(2002)0607. (15) Tilintarkastustuomioistuimen lausunto nro 12/2002, 4 kohta (EYVL C 12, 17.1.2003, s. 19). (16) Tilintarkastustuomioistuimen lausunto nro 12/2002, 11 kohta.